《天香 其二》
金朝·景覃

百岁中分，流年过半，尘劳系人无尽。桑柘周围，菅茅低架，且喜无亲山近。

倦飞高鸟，算也有、閒枝栖稳。纸帐紬衾，日高睡起，懒梳蓬鬓。

閒阶土花碧润。缓芒鞋、恐伤蜗蚓。侧掩衡门，空解草玄谁信。

俗驾轻云易散，赖独有、莲峰破孤闷。世事悠悠，从教莫问。

作者简介：金华阴人，字伯仁，号渭滨野叟。以病不就举。博极群书。为人诚实乐易。隐居西阳里，以种树为业。落拓嗜酒，醉则浩歌。晚年长于《易》。有文集。